സുനോ എഐ

ഉപയോക്താക്കൾ നൽകുന്ന വരികൾക്ക്, ജനറേറ്റീവ് ആർട്ടിഫിഷ്യൽ ഇന്റലിജൻസ് ക്രിയേഷനിലൂടെ ശബ്ദവും സംഗീതവും നല്കാൻ കഴിയുന്നവിധം രൂപകൽപ്പന ചെയ്ത ഒരു വെബ്സൈറ്റ് ആണ് സുനോ എഐ. 2023 ഡിസംബർ 20 മുതൽ, മൈക്രോസോഫ്റ്റ് കോപ്പിലോട്ടിലെ പ്ലഗിൻ ആയി സുനോ വെബ് ആപ്ലിക്കേഷൻ പ്രവൃത്തിച്ചു വരുന്നു. സുനോ അതിന്റെ ആർട്ടിഫിഷ്യൽ ഇന്റലിജൻസ് ഡാറ്റാസെറ്റ് വെളിപ്പെടുത്തുന്നില്ല. പക്ഷെ, കോപ്പിയടി, പകർപ്പവകാശ ആശങ്കകൾ എന്നിവയിൽ നിന്ന് ഗാനങ്ങൾ സംരക്ഷിക്കപ്പെടുന്നതായി അവകാശപ്പെടുന്നു.

 ചരിത്രം 
മൈക്കൽ ഷുൽമാൻ, ജോർജ്ജ് കുസ്കോ, മാർട്ടിൻ കാമച്ചോ, കീനൻ ഫ്രീബെർഗ് എന്നീ നാല് പേരാണ് സുനോ സ്ഥാപിച്ചത്. കേംബ്രിഡ്ജ് മസാച്യുസെറ്റ്സിൽ സ്വന്തം കമ്പനി ആരംഭിക്കുന്നതിന് മുമ്പ് ഇവർ കെൻഷോ എന്ന എഐ സ്റ്റാർട്ടപ്പിൽ ജോലി ചെയ്തിരുന്നു.

2023 ഏപ്രിലിൽ, ഓപ്പൺ സോഴ്സ് ടെക്സ്റ്റ്-ടു-സ്പീച്ച്, ഓഡിയോ മോഡൽ "ബാർക്ക്" ഗിറ്റ്ഹബ്, ഹഗ്ഗിംഗ് ഫെയ്സ് എംഐടി ലൈസൻസിന് കീഴിൽ പുറത്തിറക്കി. 2024 മാർച്ച് 21ന്, എല്ലാ ഉപയോക്താക്കൾക്കുമായി വി3 പതിപ്പ് ഇറക്കി. ഒരു സൌജന്യ അക്കൌണ്ട് ഉപയോഗിച്ച് 4 മിനിറ്റുള്ള ഗാനങ്ങൾവരെ സൃഷ്ടിക്കാൻ ഉപയോക്താക്കളെ അനുവദിക്കുന്നു.

2024 ജൂലൈ 1 ന്, മൊബൈൽ ആപ്ലിക്കേഷനും പുറത്തിറങ്ങി.

 നിയമപരമായ പ്രശ്നങ്ങൾ 
2024 ജൂണിൽ, സുനോ സൃഷ്ടിക്കുന്ന ശബ്ദ റെക്കോർഡിങ്ങുകൾ മറ്റു ശബ്ദ റെക്കോർഡിങ്ങുകളുടെ പകർപ്പവകാശത്തെ ലംഘിക്കുന്നുവെന്ന് ആരോപിച്ച് റെക്കോർഡിംഗ് ഇൻഡസ്ട്രി അസോസിയേഷൻ ഓഫ് അമേരിക്ക സുനോയ്ക്കും ഉഡിയോയ്ക്കും എതിരെ ഒരു കേസ് ഫയൽ ചെയ്തു. പകർപ്പവകാശമുള്ള സംഗീതത്തിൽ പരിശീലനം നൽകുന്നതിൽ നിന്ന് കമ്പനികളെ തടയാനും നടന്ന ലംഘനങ്ങൾക്ക് ഓരോ സൃഷ്ടിക്കും 150,000 ഡോളർ വരെ നഷ്ടപരിഹാരം തേടുന്നതിനുമായിരുന്നു കേസ്.

 അവലംബം 

 പുറത്തേക്കുള്ള കണ്ണികൾ 

 നിങ്ങളുടെ വരികൾക്ക് ഈണം നൽകാൻ 'സുനോ എഐ'
വർഗ്ഗം:ഐ.ഒ.എസ് സോഫ്റ്റ്‌വെയർ